Taaltoffie: ‘n rekord opstel en ander soortgelyke uitdrukkingsArgieffoto Jy stel ‘n rekord [NIE: nuwe rekord] op. Jy kan wel praat van “die vorige rekord” [NIE: die ou rekord] as jy die twee vergelyk, teenoor: ‘n (stok)-ou of vorige rekord van lank gelede. Rekord word dus gebruik vir ‘n prestasie wat ‘n vorige prestasie oortref: Die atleet het ‘n rekord geslaan, laat spat of opgestel, die rekord geëwenaar, dit tot [NIE: na] 1.96 m verbeter of dit oortref. Omdat rekord dui op die beste vertoning op ‘n bepaalde baan of gebied, word rekord(s) nie in figuurlike sin gebruik vir prestasies, inligting, handelinge of gebeure van die verlede nie; gebruik in laasgenoemde verband, na gelang van die konteks: dokumente, stukke, register, inskrywings, ‘n verslag, (skriftelike) bewys, gegewens of inligting, vermelding, misdaadgeskiedenis/=lys/=agtergrond of vorige veroordelings (weens misdaaad), vonnislys, diensstaat, vertoning en optrede (tot dusver). have a bad record baie op jou kerfstok hê of geen goeie geskiedenis hê nie a bad track record iemand se boeke is nie skoon nie, of hy het swak gevaar someone with a clean record iemand met ‘n skoon lei for the record om die feite te gee, vir die goeie orde, om iets te laat boekstaaf, om ‘n juiste/getroue weergawe te gee van iets wat gesê is the first record of die eerste vermelding van have a good (track) record (for) bv. ‘n maatskappy het al goed gevaar, gepresteer, groot welslae behaal of het ‘n goeie prestasielys keep record bv. van alle uitgawes boekhou of dit aanteken [NIE: rekord hou], opskryf of op skrif stel it is on record dit is bekend, geboekstaaf/aangeteken [NIE: dit is op rekord dat…] place on record opteken, die feite gee, boekstaaf, laat notuleer, te boek stel, neerskryf, op skrif stel [NIE: op rekord plaas] have a proud record ‘n trotse geskiedenis, prestasielys of verlede hê say something for the record vir kennisname a safety record ‘n veiligheidsgeskiedenis; veiligheidsprestasie/=vertoning tot dusver kan goed of swak wees na gelang van die aantal ongelukvrye (werkers)dae speak on record iets sê wat gepubliseer kan word Hierdie brokkie is gepubliseer in die boek: Skryf Afrikaans van A tot Z Uitgewer: Pharos Prys: R350-00* * Prys onderhewig aan verandering